Ματσεράτα

Η Ματσεράτα (ιταλικά: Macerata) είναι πόλη και δήμος στα Μάρκε, στη κεντρική Ιταλία. Είναι έδρα της επαρχίας Ματσεράτα. Ο πληθυσμός της υπολογίζεται για το 2019 σε 41.206 κατοίκους.

Η Ματσεράτα, όπως και το γειτονικό Ρετσινάτι, ιδρύθηκαν από κατοίκους της πόλης Ρικίνα, μετά την καταστροφή της υπό τον Αλάριχο το 408. Την εποχή των Λομβαρδών η πόλη άρχισε να ακμάζει και o Πάπας Νικόλαος Δ΄ την όρισε έδρα των κυβερνητών του Μαρκιζάτου. Η πόλη περιτειχίστηκε τον 13ο αιώνα με τείχη μήκους πάνω από 4 χιλιόμετρα. Το 1320 ορίστηκε έδρα επισκοπής, μετά την κατάργηση της έδρας του Ρετσανάτι. Η πόλη παρέμεινε πιστοί στα Παπικά Κράτη, αν και πολιορκήθηκε πολλές φορές, και απέκτησε προνόμια. Το 1797 παραδόθηκε στους Γάλλους, αλλά δύο χρόνια αργότερα, όταν οι κάτοικοί της κατέφυγαν για προστασία εντός των τειχών, η πόλη ισοπεδώθηκε. Σήμερα η πόλη είναι σημαντικό γεωργικό και κτηνοτροφικό κέντρο, ενώ παράγει επίσης τούβλα και έπιπλα.

Η πόλη είναι κτισμένη στην κορυφή ενός λόφου με θέα προς τη Αδριατική. Κυριότερα αξιοθέατα είναι η Λότζα ντέι Μερκάτι (1485-1491), ο ναός της Σάντα Μαρία ντέλε Βερτζίνι (1555-1573), όπου βρίσκεται πίνακας του Τιντορέτο και ο καθεδρικός ναός, ο οποίος κτίστηκε στα τέλη του 18ου αιώνα. Το νεοκλασικό Σφαιριστήριο κτίστηκε το 1820 ως αθλητικός χώρος, αλλά πλέον έχει μετατραπεί σε ανοικτό θέατρο. Το πανεπιστήμιο της Ματσεράτα ιδρύθηκε το 1290.

Φωτοθήκη

Παραπομπές

Εξωτερικοί σύνδεσμοι 
  

Δήμοι της Επαρχίας της Ματσεράτα